Tojikiston harbiylari Qirg'iziston bilan chegaraga texnika joylashtirmoqda — video

Qirg'izistonning Leylek viloyati Arka qishlog'i yaqinida tojikistonlik harbiylar harbiy texnika joylashtirmoqda. Bu haqda mahalliy aholiga tayanib, “24.kg” xabar berdi.
Keltirilishicha, Qirg'iziston Milliy xavfsizlik davlat qo'mitasi chegara xizmati qirg'iz-tojik chegarasidagi vaziyatni kuzatib bormoqda. Botken viloyatining Teskey hududidagi chegaraning belgilanmagan qismida tomonlar o'rtasida o'q otish to'xtatilgan.
“Ma'lumki, otishma ikki davlat harbiylari o'rtasida bo'lgan. Odamlar aralashmagan, qishloq aholisi xavotirda, lekin vahima yo'q. Ikkala tomonda ham mahalliy aholining to'planishi kuzatilmagan. Umid qilamizki, mojaro tugadi”, — deydi Qirg'iziston rasmiysi Amansaid Jamalov.
Ayrim ma'lumotlarga ko'ra, chegaradagi hodisa yuzasidan muzokaralar olib borilmoqda.

Ma'lumot o'rnida, Qirg'iziston va Tojikiston davlat chegaralari tutashgan hududda 9 mart kuni otishma sodir bo'lgandi. “Sputnik Kirg'iziston” nashrining xabar qilishicha, voqea soat 10:50 atrofida yuz bergan. Jumladan, Tojikiston Milliy xavfsizlik qo'mitasi chegara qo'shinlari Botken tumaniga kirib, Qirg'iziston chegarachilaridan ushbu hududni tark etishni talab qilgan. Ammo qirg'iz chegarachilari bunga qarshilik ko'rsatgan va 10 daqiqacha otishma bo'lgan. Qirg'iziston tomonidan yaradorlar va jarohatlanganlar yo'q.
Tojikistonning “Aziya-Plyus” nashri ma'lum qilishicha, mahalliy fuqarolardan biri qirg'iz harbiylari Tojikistonning Isfara tumani hududiga kirgani va ulardan bu joyni tark etishini so'raganini aytgan.
“Qirg'iziston chegarachilari Tojikiston hududiga (Isfara tumani Chorkuh mahallasi Vahdat hududi) o'tib, tojik chegarachilaridan bu hududni tark etishni talab qilgan. Otishma bo'ldi, qirg'iz chegarachilari birinchi bo'lib o't ochdi, biznikilar javob berdi. Otishma oqibatida bir tojik chegarachisi halok bo'ldi, ikki nafari yaralandi, tojik dehqonlari ham yaralandi”, — degan fuqaro.
Halok bo'lgan chegarachi va jarohatlanganlar haqidagi ma'lumot Isfara shahar markaziy kasalxonasida tasdiqlangan.